પાટીદાર અનામત આંદોલનને કાર્યરત રાખવા કરવામાં આવેલા જેલભરો આંદોલને ફરી સામાજિક અને રાજકીય ચર્ચા જગાવી છે. મહેસાણા અને સુરતમાં જેલભરો આંદોલન બાદ થયેલાં તોફાનોએ ક્યાંક ને ક્યાંક ફરી અશાંતિનાં એંધાણ આપ્યાં છે. ૧૭ એપ્રિલના રોજ મહેસાણામાં લાલજી પટેલ અને અન્ય આગેવાનોના વડપણ હેઠળ જેલભરો આંદોલન યોજવામાં આવ્યું. હાર્દિક પટેલની મુક્તિ અને અનામતની માગણી સાથે મોઢેરા રોડ પર આવેલા એક પાર્ટી પ્લોટથી લઈ મોઢેરા ચોકડી સુધીની રેલીનું આયોજન કરવામાં આવ્યું હતું.